Avainsanat

Tiivistelmä



Avainsanat

1. Jäsenyysvelvoitteiden noudattamatta jättämistä koskeva kanne – Sääntöjenvastaisten tukien takaisinperimisvelvoitteen laiminlyönti – Puolustautumisperusteet

(EY 88 artiklan 2 kohta; SEU 4 artiklan 3 kohta)

2. Valtiontuki – Komission päätös, jolla valtiontuki todetaan yhteismarkkinoille soveltumattomaksi ja määrätään se palautettavaksi – Jäsenvaltioiden velvollisuudet

(EY 88 artiklan 2 kohta; neuvoston asetuksen N:o 659/1999 13 perustelukappale ja 14 artiklan 3 kohta)

3. Valtiontuki – Sääntöjenvastaisen tuen takaisin periminen – Kansallisen oikeuden soveltaminen – Edellytykset ja rajoitukset

(EY 88 artiklan 2 kohta; neuvoston asetuksen N:o 659/1999 14 artiklan 3 kohta)

Tiivistelmä

1. Ainoa peruste, johon jäsenvaltio voi puolustuksekseen vedota komission EY 88 artiklan 2 kohdan nojalla nostamaa jäsenyysvelvoitteiden noudattamatta jättämistä koskevaa kannetta vastaan, on täydellinen mahdottomuus panna takaisinperinnästä tehty päätös asianmukaisesti täytäntöön.

Jos täytäntöönpanovaikeuksia ilmenee, komission ja jäsenvaltion on jäsenvaltioiden ja Euroopan unionin toimielinten välistä keskinäistä velvollisuutta lojaaliin yhteistyöhön koskevan säännön, joka on muun muassa SEU 4 artiklan 3 kohdan taustalla, perusteella oltava yhteistyössä vilpittömässä mielessä vaikeuksien voittamiseksi EUT-sopimuksen määräyksiä ja erityisesti valtiontukisääntöjä noudattaen.

(ks. 43 ja 44 kohta)

2. Komission päätöksen, jossa valtiontuki todetaan yhteismarkkinoille soveltumattomaksi, sanamuodon mukaista tulkintaa, johon jäsenvaltio vetoaa täytäntöönpanon laiminlyöntinsä perustelemiseksi ja jonka mukaan mainitussa päätöksessä edellytetään ”takaisinperintää” eikä ”perintää”, mikä kyseisen jäsenvaltion mukaan merkitsee ainoastaan velvollisuutta toteuttaa erinäisiä toimenpiteitä sääntöjenvastaisen tuen takaisin perimiseksi eikä sitä, että sen olisi tosiasiallisesti perittävä tuki takaisin, ei voida hyväksyä.

Koska kyse on unionin säännöstöstä – ja erityisesti EY 88 artiklan soveltamisesta annetun asetuksen N:o 659/1999 13 perustelukappaleen ja 14 artiklan 3 kohdan valossa –, komission tällaisen päätöksen tarkoituksena on tehokkaan kilpailun tilanteen palauttaminen, ja päätöksessä asetetaan täten sille jäsenvaltiolle, jolle se on osoitettu, velvollisuus saada tosiasiallisesti ja viipymättä sääntöjenvastainen tuki palautetuksi.

(ks. 5 ja 46–48 kohta)

3. Jäsenvaltio, jonka on komission päätöksen, jossa valtiontuki todetaan yhteismarkkinoille soveltumattomaksi, mukaisesti perittävä takaisin sääntöjenvastaiset tuet, voi valita keinot, joilla se täyttää tämän velvollisuuden, kunhan valitut toimenpiteet eivät vaikuta unionin oikeuden ulottuvuuteen ja tehokkuuteen. Unionin oikeudessa asetetaan täten velvollisuus toteuttaa kaikki asianmukaiset toimenpiteet niiden komission päätösten täytäntöönpanon varmistamiseksi, joissa määrätään sääntöjenvastaisen tuen takaisin perimisestä, mutta kuitenkin siten, että jäsenvaltioissa tätä varten säädettyjen eri menettelyjen erityispiirteitä noudatetaan.

Kun tarkastellaan erityisesti kysymystä siitä, voiko kansallisen tuomioistuimen sellaisen ratkaisun lopullisuus, jolla on pakkosaneerausmenettelyssä hyväksytty saneeraussopimus, jonka seurauksena on luovuttu osasta julkissaatavia, minkä komissio on sittemmin katsonut valtiontueksi, estää kyseisen tuen takaisin perimisen, on todettava, ettei unionin oikeudessa edellytetä, että kansallisen tuomioistuimen olisi kaikissa tilanteissa jätettävä soveltamatta kansallisia menettelysääntöjä, joiden perusteella tuomioistuinratkaisu on lainvoimainen, vaikka siten olisi mahdollista lopettaa yhteisön oikeuden loukkaus kyseisellä ratkaisulla. Jos kyseisen jäsenvaltion viranomaisilla kuitenkin on kansallisen oikeuden nojalla käytettävissään keinoja, joiden huolellinen toteutus olisi voinut antaa sille mahdollisuuden periä kyseessä olevan tuen takaisin, eikä kyseinen jäsenvaltio esitä riittäviä seikkoja, joiden perusteella voitaisiin katsoa, että se on toteuttanut sille asetetussa määräajassa kaikki sen toteutettavissa olleet toimet saadakseen sääntöjenvastaisen tuen maksetuksi takaisin, jäsenvaltion on todettava jättäneen noudattamatta EY 249 artiklan neljännen kohdan ja komission päätöksen mukaisia velvoitteitaan.

(ks. 51, 52, 55, 60, 61, 64 ja 65 kohta)